CELEX: 32017D0889
Language: bg
Date: 2017-05-23 00:00:00
Title: Решение за изпълнение (ЕС) 2017/889 на Комисията от 23 май 2017 година за определяне на Съюза на Коморските острови за несътрудничеща трета държава в борбата с незаконния, недеклариран и нерегулиран риболов

24.5.2017   
            
            
               BG
            
            
               Официален вестник на Европейския съюз
            
            
               L 135/35
            
         РЕШЕНИЕ ЗА ИЗПЪЛНЕНИЕ (ЕС) 2017/889 НА КОМИСИЯТА
   от 23 май 2017 година
   за определяне на Съюза на Коморските острови за несътрудничеща трета държава в борбата с незаконния, недеклариран и нерегулиран риболов
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 31 от него,
   като има предвид, че:
   1.   ВЪВЕДЕНИЕ
   
   
               (1)
            
            
               С Регламент (ЕО) № 1005/2008 (наричан по-долу „Регламентът относно ННН риболов“) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
         
               (2)
            
            
               В глава VI от Регламента за ННН риболов се посочват процедурата за определяне на несътрудничещите трети държави, действията, които се предприемат спрямо държавите, определени като несътрудничещи трети държави, съставянето на списък на несътрудничещите държави, заличаването от списъка на несътрудничещите държави, оповестяването на списъка на несътрудничещите държави и всякакви извънредни мерки.
            
         
               (3)
            
            
               В съответствие с член 31 от Регламента относно ННН риболов Комисията определя третите държави, които счита за несътрудничещи в борбата с ННН риболов. Дадена трета държава може да бъде определена като несътрудничеща трета държава, ако не изпълнява предвидените в международното право задължения да предприема действия за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара.
            
         
               (4)
            
            
               Определянето на несътрудничещите трети държави се основава на прегледа на цялата информация, посочена в член 31, параграф 2 от Регламента относно ННН риболов.
            
         
               (5)
            
            
               В съответствие с член 33 от Регламента относно ННН риболов Съветът съставя списък на несътрудничещите държави. По отношение на тях се прилагат мерките, определени в член 38 от Регламента относно ННН риболов.
            
         
               (6)
            
            
               Съгласно член 12, параграф 2 от Регламента относно ННН риболов продукти от риболов може да се внасят в Съюза само ако са придружени от сертификат за улов в съответствие с посочения регламент.
            
         
               (7)
            
            
               Съгласно член 20, параграф 1, буква а) от Регламента относно ННН риболов сертификати за улов, заверени от дадена държава на знамето, може да се приемат само ако тази държава е уведомила Комисията за вътрешната си организация за прилагане, контрол и изпълнение на законите, подзаконовите актове и мерките за опазване и управление, които риболовните ѝ кораби са длъжни да спазват.
            
         
               (8)
            
            
               Съюзът на Коморските острови (наричан по-долу „Коморските острови“) не е представил на Комисията уведомление като държава на знамето съгласно член 20 от Регламента относно ННН риболов.
            
         
               (9)
            
            
               Съгласно член 20, параграф 4 от Регламента относно ННН риболов Комисията установява административно сътрудничество с трети държави в областите, свързани с прилагането на разпоредбите за сертифициране на улова в посочения регламент.
            
         
               (10)
            
            
               Въз основа на информацията, посочена в член 31, параграф 2 от Регламента относно ННН риболов, Комисията счита, че са налице убедителни признаци, че Съюзът на Коморските острови не е изпълнил предвидените в международното право задължения да предприема действия за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара.
            
         
               (11)
            
            
               Поради това съгласно член 32 от Регламента относно ННН риболов с Решение от 1 октомври 2015 г. (2) Комисията реши да уведоми Коморските острови за възможността да бъдат определени за несътрудничеща трета държава съгласно Регламента относно ННН.
            
         
               (12)
            
            
               В Решението от 1 октомври 2015 г. е включена информация за съществените факти и съображения, мотивиращи това предварително определяне.
            
         
               (13)
            
            
               Решението беше съобщено на Коморските острови заедно с писмо, приканващо държавата да приложи в тясно сътрудничество с Комисията план за действие с цел коригиране на посочените недостатъци.
            
         
               (14)
            
            
               По-конкретно Комисията прикани Коморските острови: i) да предприемат всички необходими мерки за изпълнение на действията, които се съдържат в предложения от Комисията план за действие; ii) да оценят изпълнението на действията, които се съдържат в предложения от Комисията план за действие; и iii) на всеки шест месеца да изпращат на Комисията подробен доклад с оценка на изпълнението на всяко действие по отношение на, inter alia, неговата индивидуална и/или обща ефективност за осигуряване на система за контрол на риболова, съответстваща на предвидените в международното право задължения за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара.
            
         
               (15)
            
            
               На Коморските острови беше дадена възможност да отговорят писмено и устно по въпросите, указани изрично в Решението от 1 октомври 2015 г., както и по друга свързана информация, изпратена от Комисията, като по този начин те имаха възможност да представят доказателства, които опровергават или допълват фактите, посочени в Решението от 1 октомври 2015 г. На Коморските острови беше гарантирано правото да поискат или да представят допълнителна информация.
            
         
               (16)
            
            
               С решението и писмото си от 1 октомври 2015 г. Комисията започна процес на диалог с Коморските острови и отбеляза, че според нея срок от шест месеца следва да е достатъчен за постигане на очакваните резултати.
            
         
               (17)
            
            
               Комисията продължи да търси и проверява всяка информация, считана от нея за необходима. Бяха разгледани и взети предвид устните и писмените коментари, представени от Коморските острови във връзка с Решението от 1 октомври 2015 г. Коморските острови бяха редовно информирани устно или писмено за съображенията на Комисията.
            
         
               (18)
            
            
               Предвид събраните факти, както е посочено в съображения 37 — 93, Комисията счита, че Коморските острови не са предприели достатъчно стъпки в областите, будещи безпокойство, и за преодоляване на недостатъците, описани в Решението от 1 октомври 2015 г. Също така Коморските острови не са приложили изцяло мерките, предложени в плана за действие, придружаващ решението.
            
         2.   ПРОЦЕДУРА ПО ОТНОШЕНИЕ НА КОМОРСКИТЕ ОСТРОВИ
   
   
               (19)
            
            
               На 1 октомври 2015 г. Комисията уведоми Коморските острови съгласно член 32 от Регламента относно ННН риболов, че обмисля възможността за определяне на Коморските острови за несътрудничеща трета държава (3).
            
         
               (20)
            
            
               Комисията предложи Коморските острови да приложат в тясно сътрудничество с нейните служби план за действие с цел коригиране на недостатъците, посочени в Решението от 1 октомври 2015 г.
            
         
               (21)
            
            
               Основните недостатъци, установени от Комисията, са свързани с редица пропуски в изпълнението на задълженията съгласно международното право, по-конкретно във връзка с приемането на подходяща нормативна уредба и процедури за регистрация и издаване на разрешителни за риболов, с управлението на регистъра на Коморските острови, с липсата на сътрудничество и обмен на информация в рамките на администрацията и с трети държави, където извършват дейности коморски кораби, с липсата на подходящо и ефективно наблюдение и с липсата на възпираща схема за санкциониране. Установени бяха и други недостатъци, свързани в по-общ план със спазването на международни задължения, включително препоръките и резолюциите на регионалните организации за управление на рибарството (РОУР). Констатирана беше несъгласуваност с препоръките и резолюциите на съответните органи, например Международния план за действие срещу незаконния, недеклариран и нерегулиран риболов на Организацията на обединените нации (МПД на ООН) и Незадължителните насоки на ФАО относно действията на държавите на знамето. Липсата на съгласуваност с незадължителните препоръки и резолюции обаче беше разгледана само като подкрепящо доказателство, а не като основание за определянето.
            
         
               (22)
            
            
               На 5 януари 2016 г. Комисията проведе конферентен разговор с коморските органи, в който подчерта колко е важно Коморските острови да предприемат стъпки в отговор на Решението от 1 октомври 2015 г.
            
         
               (23)
            
            
               В писмо от 6 януари 2016 г., изпратено на 29 януари 2016 г., Коморските острови уведомиха Комисията за институционалните механизми, въведени с цел преодоляване на недостатъците, посочени в Решението от 1 октомври 2015 г. Към писмото са приложени подкрепящи документи.
            
         
               (24)
            
            
               На 16 март 2016 г. в Брюксел се проведоха консултации между Комисията и Коморските острови. По време на срещата Коморските острови изразиха по-специално ангажимента си да решат проблемите с управлението на регистъра на Коморските острови. В хода на същата среща те представиха списък на риболовните и свързаните с риболов кораби, за които e известно, че плават под знамето на Коморските острови.
            
         
               (25)
            
            
               На 31 март 2016 г. коморските органи представиха министерска заповед за създаването на съвместен комитет между органите, отговарящи за регистрацията на кораби, и органите, отговарящи за рибарството. На 2 април 2016 г. Коморските острови представиха проект на циркулярно писмо относно управлението на регистъра на Коморските острови, по който Комисията отговори с писмо от 13 април 2016 г.
            
         
               (26)
            
            
               На 30 април 2016 г. и на 2 май 2016 г. Коморските острови представиха по електронен път следните документи: i) писмо, в което се излагат предварителните мерки, предприети за управление на регистъра на Коморските острови и коморския риболовен и свързан с риболов флот; ii) изменено циркулярно писмо, подписано на 25 април 2016 г., което по-специално временно спира регистрацията на риболовни и свързани с риболов кораби, плаващи под знамето на Коморските острови; iii) списък на риболовните и свързаните с риболов кораби, за които е известно, че плават под знамето на Коморските острови, като този списък е различен от представения на 16 март 2016 г.; iv) копия от писма до три регионални органа по рибарството за райони, в които извършват дейности риболовните и свързаните с риболов кораби на Коморските острови; и v) копие от писмо за правна помощ, изпратено до трета държава. Впоследствие, на 18 май 2016 г., някои от тези документи бяха получени на хартиен носител. Тази пратка съдържаше и следните документи: i) пояснително писмо; ii) нов списък на риболовните и свързаните с риболов кораби, за които е известно, че плават под знамето на Коморските острови, различен от споменатите по-горе списъци; и iii) неподписан сертификат за временна регистрация. Комисията отговори на представените документи по електронен път на 31 май 2016 г. и с писмо на 13 юни 2016 г. В тези съобщения тя подчерта по-специално необходимостта Коморските острови да предприемат подходящи допълнителни мерки по отношение на коморския риболовен и свързан с риболов флот, по-конкретно във връзка с принудителните мерки и сътрудничеството с държавите членки, бреговите и пристанищните компетентни органи и регионалните органи по рибарството на трети държави. Комисията изтъкна също, че е възможно много риболовни и свързани с риболов кораби да са имали правото да плават под знамето на Коморските острови след спирането на регистрацията, утвърдено с подписаното на 25 април 2016 г. циркулярно писмо.
            
         
               (27)
            
            
               На 31 май 2016 г. Коморските острови представиха следните документи: i) план за действие въз основа на плана, предложен от Комисията; ii) проектоизменения на нормативната уредба, регламентираща риболова, включително на схема за санкциониране; и iii) обобщение на произтичащите от международното право задължения на Коморските острови като държава на знамето като държава на знамето.
            
         
               (28)
            
            
               Неколкократно, по-конкретно на 8 юни 2016 г., 21 юни 2016 г., 28 юни 2016 г. и 29 юни 2016 г., Комисията обясни на Коморските острови, както устно, така и писмено, колко е важно да получи отговор на съобщенията от 31 май 2016 г. и 13 юни 2016 г.
            
         
               (29)
            
            
               На 7 юли 2016 г. и 11 юли 2016 г. Комисията беше уведомена също от Коморските острови за допълнителните дискусии между коморските органи и регионалните органи по рибарството относно статута на коморския риболовен и свързан с риболов флот. Във връзка с това Коморските острови представиха нов списък на риболовните и свързаните с риболов кораби, за които е известно, че плават под знамето на Коморските острови, различен от споменатите по-горе списъци.
            
         
               (30)
            
            
               С писмо от 20 юли 2016 г. Комисията предложи на коморските органи да осъществи посещение на Коморските острови.
            
         
               (31)
            
            
               Коморските органи отговориха на съобщенията на Комисията от 31 май 2016 г. и 13 юни 2016 г. с писмо от 20 юли 2016 г., в което напомниха, че съгласно разпоредбите на Кодекса по рибарство и аквакултури, създаден със Закон № 07-011/AU от 29 август 2007 г., и на Указ № 15-050/PR от 15 април 2015 г., коморски кораби следва да не извършват дейности извън изключителната икономическа зона (ИИЗ) на Коморските острови без разрешение от коморските органи и че коморски риболовни и свързани с риболов кораби следва да не извършват риболовни или свързани с риболов дейности извън района на компетентност на Комисията по рибата тон в Индийския океан (IOTC). Коморските острови също така помолиха за съдействието на Комисията с оглед на, inter alia, информирането на компетентните органи на държавите членки за статута на коморския риболовен и свързан с риболов флот, както и за да изискат от тях да изпращат до коморските органи всякаква информация, с която разполагат за дейностите на тези кораби. На 27 юли 2016 г. и 28 юли 2016 г. Комисията отговори на Коморските острови, като предостави поисканата информация и разяснения. Освен това на 5 август 2016 г. Комисията предаде в писмен вид информацията, предоставена от Коморските острови за компетентните органи на държавите членки.
            
         
               (32)
            
            
               На 11 август 2016 г. Коморските острови представиха протокола от проведеното на 2 август 2016 г. първо заседание на съвместния комитет между органите, отговарящи за регистрацията на кораби, и органите, отговарящи за рибарството. Основната препоръка, отправена на заседанието, е да се даде шестмесечен гратисен период за риболовните и свързаните с риболов кораби, плаващи под знамето на Коморските острови, които извършват дейности извън ИИЗ на държавата без разрешение на коморските органи, както и извън района на компетентност на IOTC. С този гратисен период се цели операторите на тези плавателни съдове да бъдат информирани за задълженията им съгласно нормативната уредба на Коморските острови, регламентираща риболова.
            
         
               (33)
            
            
               На 18 август 2016 г. Комисията беше също уведомена от компетентните органи на държава членка за съществуването на циркулярно писмо, подписано на 8 август 2016 г. от коморската администрация, отговаряща за регистрацията на кораби. Това циркулярно писмо отменя, inter alia, временното спиране на регистрацията на риболовни и свързани с риболов кораби, плаващи под знамето на Коморските острови.
            
         
               (34)
            
            
               От май 2016 г. Комисията беше редовно и обстойно информирана за исканията за взаимопомощ, изпратени в съответствие с член 51 от Регламента относно ННН риболов до коморските органи от компетентните органи на някои държави членки и на други трети държави във връзка със статута и дейностите на риболовни и свързани с риболов кораби на Коморските острови, както и за отговорите на коморските органи. Комисията получи информация за статута и действията на коморския флот и от други източници, включително от трети държави. Тази информация беше разгледана като подкрепящо доказателство.
            
         
               (35)
            
            
               От 23 до 26 август 2016 г. Комисията посети органите на Коморските острови. По време на посещението коморските органи имаха възможността да информират Комисията за най-новите факти. На 30 август 2016 г. и на 2 септември 2016 г. Комисията изпрати на Коморските острови последваща информация и допълнителни искания за информация и документи. Коморските органи потвърдиха получаването на тези съобщения съответно на 2 септември 2016 г. и на 4 септември 2016 г.
            
         
               (36)
            
            
               С писмо от 28 октомври 2016 г. Комисията изпрати на коморските органи информация за 21 случая на трансбордиране в морето, в които са участвали коморски риболовни и свързани с риболов кораби; случаите са регистрирани между април и юни 2016 г. край брега на Западна Африка. В съобщението си Комисията отново подчерта своята загриженост по отношение на проблемите с управлението на регистъра на Коморските острови.
            
         3.   ОПРЕДЕЛЯНЕ НА КОМОРСКИТЕ ОСТРОВИ ЗА НЕСЪТРУДНИЧЕЩА ТРЕТА ДЪРЖАВА
   
   
               (37)
            
            
               Съгласно член 31, параграф 3 от Регламента относно ННН риболов Комисията прегледа спазването от страна на Коморските острови на международните им задължения като държава на знамето, пристанищна държава, крайбрежна държава или държава на пазара, в съответствие с констатациите в Решението от 1 октомври 2015 г., информацията, предоставена от Коморските острови, предложения план за действие, както и мерките, предприети за коригиране на положението. За целите на този преглед Комисията взе предвид параметрите, посочени в член 31, параграфи 4—7 от Регламента относно ННН риболов.
            
         3.1.   Мерки, предприети във връзка с нееднократното извършване на ННН риболов от кораби и търговски потоци на продукти от ННН риболов (член 31, параграф 4 от Регламента относно ННН риболов)
   
   
               (38)
            
            
               Както е изтъкнато в съображение 36 от Решението от 1 октомври 2015 г., Комисията установи, че Коморските острови не са изпълнили задълженията си, предвидени в международното право, като държава на знамето, пристанищна държава, крайбрежна държава и държава на пазара по отношение на корабите, извършващи ННН риболов, и по отношение на ННН риболов, който се извършва или подкрепя от риболовни кораби, плаващи под знамето на Коморските острови, или от граждани на Коморските острови, както и задълженията си за предотвратяване на достъпа на продукти, получени от ННН риболов, до своя пазар.
            
         
               (39)
            
            
               В съображения 20—23 от Решението от 1 октомври 2015 г. е констатирано, че около 20 риболовни и свързани с риболов кораба на Коморските острови са участвали в периода 2010—2015 г. в извършване на дейности по ННН риболов. По-конкретно Комисията установи, че тези кораби са извършвали дейности извън ИИЗ на Коморските острови без разрешение и контрол от коморските органи, както и извън района на компетентност на IOTC, и по-специално в източната част на Атлантическия океан. Това е в противоречие с препоръките, посочени в точка 45 от МПД за ННН риболов и член 8, параграф 2, точка 2 от Кодекса за поведение на ФАО за отговорен риболов (Кодекса за поведение на ФАО), в които се предвижда, че държавите на знамето следва да гарантират, че всеки плавателен съд, който има правото да плава под тяхно знаме и извършва риболов извън териториалните им води, притежава валидно разрешение. Това представлява също неспазване на препоръките в точки 29 и 30 от Незадължителните насоки на ФАО относно действията на държавата на знамето. Както е обяснено в съображение 31, коморските органи потвърдиха, че коморски кораби следва да не извършват дейности извън ИИЗ на Коморските острови без разрешение от коморските органи и че коморски риболовни и свързани с риболов кораби следва да не извършват риболовни или свързани с риболов дейности извън района на компетентност на IOTC.
            
         
               (40)
            
            
               Доказателствата, събрани от Комисията след Решението от 1 октомври 2015 г., показват, че няма промяна в ситуацията, описана в съображение 39.
            
         
               (41)
            
            
               Въз основа на информацията, събрана от Комисията, по-конкретно от държавите членки и бреговите и пристанищните компетентни органи на трети държави, Комисията установи няколко случая на трансбордиране в морето, в които са участвали корабите, посочени в съображение 39, като в същото време, както е описано в съображение 60, Коморските острови са предоставили писмени уверения, че трансбордирането в морето е забранено от коморските органи. Следователно тези операции са осъществени без разрешението на коморските органи. Това противоречи на точка 49 от МПД за ННН риболов, в която се предвижда, че държавите на знамето следва да гарантират, че всички техни кораби, участващи в трансбордиране, притежават предварително разрешение, издадено от държавата на знамето, и докладват пред националните органи.
            
         
               (42)
            
            
               В съответствие с член 31, параграф 4, буква б) от Регламента относно ННН риболов Комисията проучи също мерките, предприети от Коморските острови във връзка с достъпа до техния пазар на продукти с произход от ННН риболов. В МПД за ННН риболов са дадени насоки относно международно приетите мерки, свързани с пазара, които подкрепят намаляването или премахването на търговията с риба и рибни продукти, получени от ННН риболов. Също така в точка 71 от него се посочва, че държавите следва да предприемат стъпки за подобряване на прозрачността на своите пазари, за да се позволи проследяването на рибата или рибните продукти. В Кодекса за поведение на ФАО, и по-специално в член 11, също са описани добри практики за добития улов и за отговорна международна търговия. В член 11.1.11 от същия кодекс се изисква държавите да гарантират, че международната и вътрешната търговия на риба и продукти от риболов се извършват в съответствие с добрите практики за опазване и управление чрез подобряване на идентификацията на произхода на рибата и продуктите от риболов.
            
         
               (43)
            
            
               Както е посочено в съображение 23 от Решението от 1 октомври 2015 г., Коморските острови не са в състояние да предоставят информация за видовете, уловени от риболовния им флот, и за търговските потоци на уловените продукти. Комисията счита, че въз основа на събраната от коморските органи информация не е отбелязан напредък по отношение на фактите в съображения 23 и 33 от Решението от 1 октомври 2015 г. относно липсата на контрол от страна на коморските органи върху коморските кораби, извършващи дейност извън ИИЗ на държавата, във връзка с риболовни дейности, разтоварвания и трансбордирания. Поради това Коморските острови не са в състояние да гарантират прозрачност на своите пазари, за да се даде възможност за проследяване на рибата или рибните продукти, както е установено в точка 71 от МПД за ННН риболов.
            
         
               (44)
            
            
               В тази връзка се отбелязва, че проследяването на продуктите е затруднено и поради липса на прозрачност на процедурите на Коморските острови за регистрация и издаване на разрешителни за риболов, както и поради липса на вътрешно сътрудничество и обмен на информация, както е описано в съображение 24 от Решението от 1 октомври 2015 г.
            
         
               (45)
            
            
               Липсата на данни от страна на Коморските острови не позволява надлежно проследяване на рибните продукти и подкопава способността на държавата да предотвратява търговията с продукти от ННН риболов. Предвид установената липса на проследяване и липса на информация до знанието на коморските органи относно рибата, разтоварена или трансбордирана от кораби под знамето на държавата, Коморските острови не са предотвратили разтоварването в свои пристанища на продукти, получени от ННН риболов, което води до риск такива продукти да получат достъп до пазара. Поради това Комисията не може да гарантира, че продуктите от риболов, търгувани в тази държава, не са получени от ННН риболов. В тази връзка Коморските острови не са взели под внимание препоръките в точка 24 от МПД за ННН риболов, според които държавите на знамето се приканват да гарантират всеобхватно и ефективно наблюдение, контрол и надзор на риболова от самото му начало, през пункта на разтоварване и до крайното местоназначение.
            
         
               (46)
            
            
               Коморските острови не са въвели подходящи корективни мерки за подобряване на гореописаното положение след Решението от 1 октомври 2015 г. Поради това Коморските острови не са в състояние да гарантират прозрачност на своите пазари по начин, който дава възможност за проследяване на рибата или рибните продукти, както се изисква съгласно точка 71 от МПД за ННН риболов и член 11.1.11 от Кодекса за поведение на ФАО.
            
         
               (47)
            
            
               Предвид съображения 20—35 от Решението от 1 октомври 2015 г. и развитието на положението след 1 октомври 2015 г., Комисията счита, че съгласно член 31, параграф 3, параграф 4, буква а) и параграф 4, буква б) от Регламента относно ННН риболов Коморските острови не са изпълнили задълженията си, предвидени в международното право, като държава на знамето, пристанищна държава, крайбрежна държава и държава на пазара по отношение на корабите, извършващи ННН риболов, и по отношение на ННН риболов, който се извършва или подкрепя от риболовни кораби, плаващи под знамето на Коморските острови, или от граждани на Коморските острови, и не са предприели достатъчно действия за предотвратяване на достъпа на продукти, получени от ННН риболов, до своя пазар.
            
         3.2.   Липса на сътрудничество и принудителни мерки (член 31, параграф 5 от Регламента относно ННН риболов)
   
   
               (48)
            
            
               Както е описано в съображения 37—41 от Решението от 1 октомври 2015 г., Комисията анализира въпроса дали Коморските острови са сътрудничили ефективно на Комисията в хода на разследванията и свързаните с тях дейности.
            
         
               (49)
            
            
               След Решението от 1 октомври 2015 г. Комисията срещна трудности при установяването на сътрудничество с коморските органи. Изпращането на частични отговори, които съдържат противоречива информация и показват също бавна ответна реакция, постави под съмнение надеждността им.
            
         
               (50)
            
            
               В допълнение, по време на посещението си на Коморските острови през август 2016 г. Комисията използва възможността да прикани коморските органи да представят редица документи. Към момента на настоящото решение и въпреки последвалото искане за информация, изпратено до коморските органи на 2 септември 2016 г., Комисията не е получила тези документи.
            
         
               (51)
            
            
               Освен това документите, представени на Комисията във връзка с плана за действие вследствие на Решението от 1 октомври 2015 г., не са намерили израз в конкретни действия.
            
         
               (52)
            
            
               В контекста на положението, описано в съображения 33, 34 и 50, Комисията установи също, че не ѝ е представена важна информация.
            
         
               (53)
            
            
               Това неоказване на сътрудничество се усложнява от липсата на вътрешна координация в рамките на коморската администрация между органа, отговарящ за регистрацията на корабите, и органа, отговарящ за рибарството, както беше признато от коморските органи по време на посещението на Комисията през август 2016 г. В тази връзка Комисията установи, че по отношение на тази критична слабост е постигнат малък или не е постигнат никакъв напредък след Решението от 1 октомври 2015 г. и че в рамките на коморската администрация не е обменена важна информация.
            
         
               (54)
            
            
               Освен това в контекста на цялостната оценка на изпълнението на задълженията на Коморските острови като държава на знамето, крайбрежна държава и държава на пазара, както е посочено в съображение 42 от Решението от 1 октомври 2015 г., Комисията анализира също въпроса дали Коморските острови сътрудничат на други държави в борбата с ННН риболов.
            
         
               (55)
            
            
               Както е изтъкнато в съображения 39—41, Комисията установи, че риболовни и свързани с риболов кораби под знамето на Коморските острови са извършвали дейности извън ИИЗ на държавата и извън района на компетентност на IOTC, и по-конкретно в източната част на Атлантическия океан. Комисията отчете опитите на Коморските острови да създадат канали за сътрудничество с държавите от източната част на Атлантическия океан чрез регионални органи по риболов за районите, в които извършват дейности коморски кораби. Коморските острови обясниха, че са били предприети инициативи за установяване на пряк контакт с трети държави, в които извършват дейности коморски кораби, и Комисията предложи решения за улесняването на подобни контакти. До момента обаче Комисията не е получила информация за евентуални дискусии.
            
         
               (56)
            
            
               Припомня се съображение 34, в което е обяснено, че компетентните органи на някои държави членки са изпратили до коморските органи искания за взаимопомощ относно статута и дейностите на коморските риболовни и свързани с риболов кораби. Комисията беше уведомена, че трети държави също са предприели подобни действия. Комисията обаче установи, че незадоволителното равнище на сътрудничество от страна на коморските органи в отношенията им с Комисията също е повлияло неблагоприятно на исканията за взаимопомощ. Това положение е възпрепятствало действията, които компетентните органи на съответните държави са предприели по отношение на известен брой коморски кораби въз основа на информацията, предоставена от коморските органи.
            
         
               (57)
            
            
               Положението, описано в съображения 54—56, показва, че Коморските острови не са сътрудничили ефективно и не са координирали дейности съвместно с държавите, в които извършват дейности коморски кораби, за предотвратяване, възпиране и премахване на ННН риболов в съответствие с точка 28 от МПД за ННН риболов. По-специално, както е посочено в точка 31 от МПД за ННН риболов, Коморските острови като държава на знамето следва да сключват споразумения или договорености с други държави и да сътрудничат по други начини за прилагане на съответните закони и мерки за опазване и управление или на разпоредбите, приети на национално, регионално или международно равнище.
            
         
               (58)
            
            
               Както е изтъкнато в съображение 44 от Решението от 1 октомври 2015 г., Комисията анализира също дали Коморските острови са предприели ефективни принудителни мерки по отношение на операторите, отговорни за ННН риболов, и дали са били наложени санкции с достатъчна строгост, за да бъдат лишени нарушителите от изгодите, произтичащи от ННН риболов.
            
         
               (59)
            
            
               Наличните доказателства потвърждават, че Коморските острови не са изпълнили задълженията си съгласно международното право по отношение на ефективните принудителни мерки.
            
         
               (60)
            
            
               Както е обяснено в съображение 31, коморските органи потвърдиха, че коморски кораби следва да не извършват дейности извън ИИЗ на Коморските острови без разрешение от коморските органи и че коморски риболовни и свързани с риболов кораби следва да не извършват риболовни или свързани с риболов дейности извън района на компетентност на IOTC. Следва да се отбележи също, че в хода на дискусиите в контекста на исканията за взаимопомощ във връзка с 12 коморски кораба, участващи в операции по трансбордиране в морето и съвместни операции, коморските органи предоставиха на Комисията и държавите членки писмени уверения, че трансбордирането в морето е забранено от коморските органи и че следователно тези кораби извършват дейности по ННН риболов.
            
         
               (61)
            
            
               Същевременно Комисията установи, че след Решението от 1 октомври 2015 г. коморските органи не са съобщили за прилагането на принудителни мерки срещу корабите, действащи извън ИИЗ на Коморските острови без разрешение от коморските органи, както и извън района на компетентност на IOTC.
            
         
               (62)
            
            
               Освен това, както е описано в съображение 32, следва да се отбележи, че от август 2016 г. действително е предоставен шестмесечен гратисен период за риболовни и свързани с риболов кораби под знамето на Коморските острови, действащи в нарушение на коморското право и изисквания. Това решение, наред с положението, описано в съображение 56, е възпрепятствало действията, които компетентните органи на държавите членки са предприели по отношение на известен брой коморски кораби въз основа на информацията, предоставена от коморските органи. Комисията беше уведомена от коморските органи за евентуалното отписване от регистъра на кораби, които не са уредили статута си в края на шестмесечния гратисен период. От друга страна, следва да се отбележи, че отписването на кораби от регистъра не гарантира, че на нарушителите са наложени санкции с достатъчна строгост и че те са лишени от изгодите, произтичащи от незаконните им дейности.
            
         
               (63)
            
            
               Още повече, че по време на посещението си през август 2016 г. Комисията установи, че органите не са приели конкретно решение за отписване от регистъра. При всички положения отписването от регистъра на теория не би довело до разследване на дейностите по ННН риболов, извършвани от корабите, или до налагането на санкции за установените нарушения.
            
         
               (64)
            
            
               Въз основа на информацията, събрана по време на посещението през август 2016 г., Комисията установи, че коморските органи, отговарящи за рибарството, са изготвили контролен списък, в който са изброени условията за издаване на разрешителни за риболов, с цел уреждане на статута на корабите през шестмесечния гратисен период, посочен в съображение 62. Списъкът е изпратен до коморските органи, отговарящи за регистрацията на корабите. Целта е била контролният списък да се изпрати до частни юридически лица, намиращи се извън Коморските острови, на които отчасти е възложено управлението на регистъра на коморския риболовен и свързан с риболов флот. На тях е възложено да предадат списъка на стопанските субекти. Комисията установи, че този документ е от твърде теоретичен характер и не съдържа необходимите технически компоненти, които биха дали възможност на стопанските субекти да изпълнят задълженията си съгласно коморското законодателство, а на коморските органи — да упражнят контрол върху дейностите на въпросните коморски кораби.
            
         
               (65)
            
            
               В контекста на положението, описано в съображения 62—64, Комисията установи, че коморските органи не са предприели подходящи предпазни мерки във връзка с риболовните и свързаните с риболов кораби под знамето на Коморските острови, действащи в нарушение на коморското право и изисквания.
            
         
               (66)
            
            
               Още повече, следва да се напомни, че както е посочено в съображение 46 от Решението от 1 октомври 2015 г., на коморските органи е било известно още преди приемането на това решение, че кораби, плаващи под тяхно знаме, действат в нарушение на коморското право и изисквания извън ИИЗ на държавата, и не са приложили принудителни мерки по отношение на тях.
            
         
               (67)
            
            
               Положението, описано в съображения 58—66, противоречи на член 94 от Конвенцията на Организацията на обединените нации по морско право (КООНМП), в който са определени задълженията на държавата на знамето ефективно да упражнява своята юрисдикция и контрол върху корабите под нейно знаме и по отношение на техните капитани, офицери и екипаж. Също така то противоречи на препоръките за предприемане на принудителни мерки по отношение на дейностите по ННН риболов и за санкциониране на такива дейности с достатъчна строгост с цел ефективно предотвратяване, възпиране и премахване на ННН риболов и с цел лишаване на нарушителите от изгодите, произтичащи от такъв риболов, както е посочено в член 8, параграф 2, точка 7 от Кодекса за поведение на ФАО, точка 21 от МПД за ННН риболов и точки 31—33, 35 и 38 от Незадължителните насоки на ФАО относно действията на държавата на знамето.
            
         
               (68)
            
            
               Следва да се отбележи, че нормативната уредба на Коморските острови в областта на рибарството все още се основава на Кодекса по рибарство и аквакултури, създаден със Закон № 07-011/AU от 29 август 2007 г., и Указ № 15-050/PR от 15 април 2015 г., в сила към момента на приемане на Решението от 1 октомври 2015 г. Напомня се също, че съображения 49 и 50 от същото решение установяват следното: i) коморските органи признаха, че трябва да бъдат изготвени допълнителни текстове за прилагане на Кодекса по рибарство и аквакултури, за да се гарантира съответствие между националното законодателство и приложимите международни и регионални правила; ii) Кодексът по рибарство и аквакултури на Коморските острови не включва в определението за риболовни кораби корабите, осъществяващи свързани с риболов дейности; и iii) въпреки че нормативната уредба на Коморските острови включва тежки нарушения, както са определени в международното право, в нея незаконният, недеклариран и нерегулиран риболов не се определя изрично и не се предвиждат специално принудителни мерки и санкции за граждани на държавата, подкрепящи или участващи в ННН риболов, както е посочено в точки 18 и 21 от МПД за ННН риболов.
            
         
               (69)
            
            
               Припомня се също, че съображение 50 от Решението от 1 октомври 2015 г. установява, че по отношение на схемата за санкциониране глобите, предвидени в контекста на дейностите за промишлен риболов, се основават на стойността на таксите за разрешителни за риболов. Определените в законодателството на Коморските острови категории на разрешителните за риболов обаче са ограничени единствено до видовете риба тон. Следователно при нарушения от флот за промишлен риболов, извършващ целеви риболов на други видове, няма съответни глоби, тъй като липсват съответни такси за разрешителни за риболов. При това положение се намалява възпиращият ефект на схемата на Коморските острови за санкциониране, а това не позволява на коморските органи да санкционират дейностите по ННН риболов с достатъчна строгост с цел ефективно предотвратяване, възпиране и премахване на тези дейности и с цел лишаване на нарушителите от изгодите, произтичащи от незаконните им дейности.
            
         
               (70)
            
            
               Следва да се отбележи, че коморските органи, отговарящи за рибарството, представиха на Комисията проектоизменения на разпоредбите на Кодекса по рибарство и аквакултури, създаден със Закон № 07-011/AU от 29 август 2007 г., и на Указ № 15-050/PR от 15 април 2015 г. По време на посещението си през август 2016 г. обаче Комисията установи, че административната среда не благоприятства процеса на преразглеждане. Комисията установи също, че част от коморската администрация възприема преразглеждането като удобен случай да насърчи политиката на Коморските острови за плаване под знамето на „удобна регистрация“. Поради това Комисията смята, че нормативната уредба все още е незадоволителна по отношение на съответствието с международните и регионалните приложими правила.
            
         
               (71)
            
            
               Въз основа на информация, събрана от коморските органи, както и по време на посещението си през август 2016 г., Комисията установи, че много задължения, предвидени съгласно коморското законодателство, все още на са приложени и изпълнени от Коморските острови (напр. задължението за предаване на информация от системата за наблюдение на кораби и за съобщаване на данни за улова, ограничения на района на дейност на коморските кораби и др.). Както се посочва в съображение 47 от Решението от 1 октомври 2015 г., това положение показва неспособността на органите да наблюдават операциите, извършвани от коморските кораби, и подронва способността на органите да налагат ефективно правилата, приложими по отношение на съответните различни морски зони.
            
         
               (72)
            
            
               Освен това не е отбелязан напредък по отношение на фактите, описани в съображение 51 от Решението от 1 октомври 2015 г., относно липсата на национален план за инспекция с цел гарантиране на последователна политика по отношение на контрола на операциите, извършвани от коморския флот, и относно недостатъчния брой наблюдатели.
            
         
               (73)
            
            
               По време на посещението си през август 2016 г. Комисията установи, че независимо от факта, че коморските органи признават, че им липсва капацитет да наблюдават и контролират риболовните и свързаните с риболов дейности на своя флот навсякъде, където той извършва дейност, и на чуждестранния флот, действащ в ИИЗ на Коморските острови, съществува намерение да се следва стратегия за увеличаване на флота.
            
         
               (74)
            
            
               Както е изтъкнато в съображения 67—72 от Решението от 1 октомври 2015 г., равнището на развитие на Коморските острови не може да се счита за фактор, възпрепятстващ възможностите на компетентните органи да сътрудничат с други държави и да предприемат принудителни мерки. Оценката на специфичните ограничения, произтичащи от равнището на развитие на Коморските острови, е описана по-подробно в съображения 88—93 от настоящото решение.
            
         
               (75)
            
            
               Предвид съображения 37—54 от Решението от 1 октомври 2015 г. и развитието на положението след 1 октомври 2015 г., Комисията счита, че съгласно член 31, параграф 3 и член 31, параграф 5, букви а)—г) от Регламента относно ННН риболов Коморските острови не са изпълнили задълженията си, предвидени в международното право, като държава на знамето, крайбрежна държава, пристанищна държава и държава на пазара по отношение на сътрудничеството и принудителните мерки.
            
         3.3.   Неизпълнение на международни правила (член 31, параграф 6 от Регламента относно ННН риболов)
   
   
               (76)
            
            
               Както е посочено в съображения 57—60 от Решението от 1 октомври 2015 г., Комисията анализира информацията, която счете за необходима, въз основа на наличните данни, публикувани от регионалните организации за управление на рибарството (РОУР), и по-специално от IOTC и Комисията за риболова в Югозападния Индийски океан (SWIOFC). Освен това Комисията анализира информацията, която счете за необходима по отношение на статута на Коморските острови като договаряща страна в IOTC и SWIOFC, след Решението от 1 октомври 2015 г.
            
         
               (77)
            
            
               Припомня се, че в съображения 57 и 58 от Решението от 1 октомври 2015 г. са описани повтарящи се и единични случаи на неспазване от страна на Коморските острови на резолюции на IOTC, установени през 2014 г. в Доклада на IOTC за съответствието за Коморските острови, изготвен на 25 март 2015 г. (4).
            
         
               (78)
            
            
               Според информацията от Доклада на IOTC за съответствието за Коморските острови, изготвен на 16 април 2016 г. (5), през 2015 г. са установени няколко повтарящи се случая на проблеми във връзка със съответствието. По-конкретно Коморските острови само частично са спазили изискванията: i) да предоставят обобщени статистически данни за номиналния улов на акули, както се изисква от Резолюция 05/05; ii) да предоставят обобщени статистически данни за улова и усилието по отношение на акулите, както се изисква от Резолюция 05/05; и iii) да предоставят обобщени статистически данни за размерната честота по отношение на акулите, както се изисква от Резолюция 05/05. Освен това Коморските острови не са предоставили информация за обхвата на наблюдение по тип риболовно съоръжение при разтоварвания от непромишлен риболов, както се изисква от Резолюция 11/04.
            
         
               (79)
            
            
               В същия доклад са посочени и единични случаи на проблеми във връзка със съответствието. Коморските острови не са предоставили информация нито за забраната за дългокрилата акула, както се изисква от Резолюция 13/06, нито за прилагането на Насоките на ФАО относно морските костенурки, както се изиска от Резолюция 12/04.
            
         
               (80)
            
            
               Проблемите на Коморските острови във връзка със съответствието с резолюциите на IOTC показват, че тази държава не е спазила задълженията си като държава на знамето, определени в член 94 от КООНМП. Те показват също, че Коморските острови не спазват препоръките в точки 31—33, 35 и 38 от Незадължителните насоки на ФАО относно действията на държавата на знамето и в точка 24 от МПД за ННН риболов.
            
         
               (81)
            
            
               С изключение на IOTC и SWIOFC Коморските острови не са договаряща страна по други РОУР. Предвид структурата на флота на Коморските острови, който извършва дейност не само в региона на Индийския океан, този факт подронва усилията на държавата да изпълнява задълженията си по КООНМП, и по-специално по членове 117 и 118 от нея.
            
         
               (82)
            
            
               Освен това, с изключение на КООНМП, Коморските острови не са ратифицирали други международни правни инструменти в областта на управлението на рибарството. Предвид значението за Коморските острови на трансгранично преминаващите и далекомигриращите рибни запаси този факт подронва усилията на Коморските острови да изпълняват задълженията си като държава на знамето, крайбрежна държава, пристанищна държава и държава на пазара по КООНМП, и по-специално по членове 63 и 64 от нея.
            
         
               (83)
            
            
               Действията на Коморските острови за прилагане на международните инструменти не са в съответствие с препоръките в точка 11 от МПД за ННН риболов, в която държавите се насърчават приоритетно да ратифицират, да приемат или да се присъединят към Споразумението на Организацията на обединените нации относно прилагането на разпоредби на Конвенцията на ООН по морско право, свързани с опазването и управлението на трансгранично преминаващите и далекомигриращите рибни запаси (UNFSA), и Споразумението на ФАО за съответствие. Коморските острови не спазват също точка 14, в която се предвижда, че държавите следва да прилагат изцяло и ефективно Кодекса за поведение и свързаните с него международни планове за действие.
            
         
               (84)
            
            
               Освен това Коморските острови не са ратифицирали Споразумението на ФАО от 2009 г. за мерките на пристанищната държава.
            
         
               (85)
            
            
               В противоречие с препоръките в точки 25—27 на МПД за ННН риболов към настоящия момент Коморските острови не са разработили национален план за действие срещу ННН риболов.
            
         
               (86)
            
            
               Въз основа на информацията, събрана от коморските органи, Комисията установи, че управлението на регистъра на риболовния и свързания с риболов флот на Коморските острови продължава да бъде частично възложено на частни юридически лица, намиращи се извън държавата. Въз основа на събраната от Комисията информация и на направените от Коморските острови изявления беше установено, че Коморските острови не са гарантирали, че корабите, плаващи под тяхно знаме, имат реална връзка с държавата. Това е в противоречие с член 91 от КООНМП, в който се предвижда, че трябва да е налице реална връзка между държавата на знамето и нейните кораби.
            
         
               (87)
            
            
               Предвид съображения 55—65 от Решението от 1 октомври 2015 г. и развитието на положението след 1 октомври 2015 г., Комисията счита, че съгласно член 31, параграфи 3 и 6 от Регламента относно ННН риболов Коморските острови не са изпълнили задълженията си, предвидени в международното право, по отношение на международните правила и разпоредби и мерките за опазване и управление.
            
         3.4.   Специфични ограничения при развиващите се държави (член 31, параграф 7 от Регламента относно ННН риболов)
   
   
               (88)
            
            
               Припомня се, че Коморските острови са с нисък индекс на човешко развитие, като през 2014 г. (6) са класирани на 159-о място от 188 държави според индекса на човешкото развитие на Организацията на обединените нации. Припомня се също, че в Регламент (ЕО) № 1905/2006 на Европейския парламент и на Съвета (7) Коморските острови са включени в категорията на най-слабо развитите държави (8).
            
         
               (89)
            
            
               Няма доказателства, които да потвърждават, че неизпълнението от страна на Коморските острови на задълженията им съгласно международното право се дължи на ограничения, свързани с развитието. Макар че по принцип може да има специфични ограничения на капацитета за наблюдение, контрол и надзор, специфичните ограничения при Коморските острови, произтичащи от равнището на развитие, не могат да обосноват установените в предишните раздели недостатъци. Това се отнася особено за състоянието на регистъра на Коморските острови и за пълната липса на контрол на коморския флот.
            
         
               (90)
            
            
               Както е посочено в съображение 69 от Решението от 1 октомври 2015 г., по всичко личи, че установените недостатъци се дължат преди всичко на административната среда и на липсата на сътрудничество и обмен на информация в рамките на администрацията, поради което не може да се гарантира ефикасното и ефективно изпълнение на задълженията на Коморските острови като държава на знамето, крайбрежна държава, пристанищна държава и държава на пазара. Това положение се усложнява от небалансирания размер на риболовния и свързания с риболов флот на Коморските острови и на зоната му на действие.
            
         
               (91)
            
            
               Освен това се припомня, че Европейският съюз и Съюзът на Коморските острови са подписали Споразумение за партньорство в сектора на рибарството (9). Последният протокол (10) към това споразумение включва секторна финансова подкрепа като част от финансовото участие, което се изплаща на Коморските острови. Целта на секторната финансова подкрепа е била да се насърчи устойчивото развитие на рибарството чрез укрепване на административния и научния капацитет, като акцентът се поставя върху устойчивото управление, наблюдение, контрол и надзор на риболова. Това следва да е допринесло за подпомагане на Коморските острови да изпълнят задълженията си съгласно международното право като държава на знамето, пристанищна държава, крайбрежна държава и държава на пазара и да се борят срещу ННН риболов.
            
         
               (92)
            
            
               Освен това Коморските острови получават подкрепа и от регионални инициативи като проекта SmartFish, който се финансира от Европейския съюз, изпълнява се от Комисията за Индийския океан (IOC) и има за цел, inter alia, да се бори срещу ННН риболов чрез общи ресурси, обмен на информация, обучение и разработване на оперативни схеми за наблюдение, контрол и надзор, и от Първия проект на Световната банка за управление и общ растеж в областта на риболова в Югозападния Индийски океан, чиято цел е да се подобри ефективността на управлението в избрани приоритетни области на риболова на регионално, национално и общностно равнище.
            
         
               (93)
            
            
               Предвид съображенията, изложени в настоящия раздел въз основа на всички събрани от Комисията факти, както и въз основа на информацията, предоставена от Коморските острови, Комисията установи, че съгласно член 31, параграф 7 от Регламента относно ННН риболов изглежда целесъобразно да се вземат под внимание специфичните ограничения при Коморските острови с оглед състоянието на развитие, което може да засегне неблагоприятно цялостната дейност на Коморските острови в областта на управлението на рибарството. От друга страна, предвид естеството на констатираните недостатъци е установено, че равнището на развитие на Коморските острови не може изцяло да оправдае или по друг начин да обоснове цялостната им дейност като държава на знамето, пристанищна държава, крайбрежна държава или държава на пазара по отношение на рибарството и недостатъчните им действия за предотвратяване, възпиране и премахване на ННН риболов.
            
         4.   ЗАКЛЮЧЕНИЕ ОТНОСНО ОПРЕДЕЛЯНЕТО НА НЕСЪРУДНИЧЕЩА ТРЕТА ДЪРЖАВА
   
   
               (94)
            
            
               С оглед на достигнатите заключения, че Коморските острови не изпълняват задълженията си, предвидени в международното право, като държава на знамето, пристанищна държава, крайбрежна държава или държава на пазара и не предприемат действия за предотвратяване, възпиране и премахване на ННН риболов, тази държава следва да бъде определена за несътрудничеща в борбата с ННН риболов съгласно член 31 от Регламента относно ННН риболов.
            
         
               (95)
            
            
               Предвид член 18, параграф 1, буква ж) от Регламента относно ННН риболов компетентните органи на държавите членки са длъжни да отказват вноса в Съюза на продукти от риболов, без за това да е необходимо искане за представяне на допълнителни доказателства или искане за съдействие, адресирано до държавата на знамето, когато са уведомени, че сертификатът за улов е заверен от органите на държава на знамето, определена за несътрудничеща държава в съответствие с член 31 от посочения регламент.
            
         
               (96)
            
            
               Следва да се отбележи, че определянето на Коморските острови за държава, която Комисията счита за несътрудничеща, не изключва предприемането от Комисията или от Съвета на по-нататъшни стъпки за целите на съставянето на списък на несътрудничещи държави.
            
         5.   ПРОЦЕДУРА НА КОМИТЕТА
   
   
               (97)
            
            
               Мерките, предвидени в настоящото решение, са в съответствие със становището на Комитета по рибарство и аквакултури,
            
         ПРИЕ НАСТОЯЩОТО РЕШЕНИЕ:
   Член 1
   Коморските острови се определят за трета държава, която Комисията счита за несътрудничеща трета държава в борбата с незаконния, недеклариран и нерегулиран риболов.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
   
      Съставено в Брюксел на 23 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 286, 29.10.2008 г., стр. 1.
   
      (2)  Решение на Комисията от 1 октомври 2015 г. за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов (ОВ C 324, 2.10.2015 г., стр. 6).
   
      (3)  Писмо до министъра на производството, околната среда, енергетиката, промишлеността и занаятите на Коморските острови, 1 октомври 2015 г.
   
      (4)  Информацията е получена от: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf
   
      (5)  Информацията е получена от: http://www.iotc.org/compliance/monitoring
   
      (6)  Информацията е получена от: http://hdr.undp.org/en/composite/HDI
   
      (7)  Регламент (ЕО) № 1905/2006 на Европейския парламент и на Съвета от 18 декември 2006 г. за създаване на финансов инструмент за развитие на сътрудничеството (ОВ L 378, 27.12.2006 г., стр. 41).
   
      (8)  Информацията е получена от: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf
   
      (9)  Регламент (ЕО) № 1563/2006 на Съвета от 5 октомври 2006 г. относно сключването на Споразумението за партньорство в сектора на рибарството между Европейската общност и Съюза Коморски острови (ОВ L 290, 20.10.2006 г., стр. 6).
   
      (10)  Решение 2013/786/ЕС на Съвета от 16 декември 2013 г. относно подписването от името на Европейския съюз и временното прилагане на Протокола между Европейския съюз и Съюза на Коморските острови за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни (ОВ L 349, 21.12.2013 г., стр. 4) и Протокол между Европейския съюз и Съюза на Коморските острови за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни (ОВ L 349, 21.12.2013 г., стр. 5)